**De ziua nemuririi tale**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întind o mână către tine...

Luceafăr drag al nopții mele!

Te chem, dar mi te frângi în mine

Ca o fantasmă între stele.

Trecut-au ani și vor mai trece

Cât pe pământ va ține firea,

Iar tu din cer, la fel de rece

Mă vei chema, doar cu privirea.

Eu voi căta să-mi stâmpăr tremur

Ce mă îngheață în suspinuri

Deși aud parcă un murmur

Și inima se zbate-n chinuri.

Tu printre plopii rămași singuri

Mă vei chema seară de seară

Să ne îmbrățișăm în friguri

Ce ard în liniștea bizară.

Eu voi privi din nemurirea

Ce-n brațe triste mă cuprinde

Și îți voi aștepta venirea

Din ale tale zări arzânde.

Tu nori vei pune pe-ai mei umeri,

Dar frământarea gurii mele

Nicicând nu vei putea s-o stâmperi!

Luceafăr drag al nopții mele!